VEGA præsenterer
​**Freja Kirk generobrer Store VEGA**
​*Tilbage i november nedlagde Freja Kirk Store VEGA med sine potente pophits og hendes magiske nærvær. Den 11. april er hun tilbage.*

Den danske popsnedker, [Freja Kirk](https://www.facebook.com/frejakirk/), får i øjeblikket radiostationerne til at gløde med sine soulfulde, trappede popbaskere. På albummet, Pussyfied, favner hun usikkerheden og fejrer sejrene. Det er et dybt personligt album, hvor sangerinden dykker ned i temaer om at føle sig til rette i sin krop, med sit køn og med sit begær. I pressemeddelelsen fortæller hun:

​​”Det er et album om at turde være sig selv. Et opråb om, at vi er gode nok. Det er også et ret lummert album. Jeg håber, at folk får lyst til at kysse til koncerterne og dyrke sex til sangene derhjemme."

​​Med de seneste singler ”Fine Things” og ”Young Nights” formår den fremadstormende sangskriver at skabe eftertænksomme eksplicitte, catchy og velproducerede popsange, der har fået international opmærksomhed fra indflydelsesrige musikmagasiner som Dummy Mag, Highclouds og Earmilk.

​​Freja Kirk har fra barnsben spillet musik og brugte oceaner af tid i pladebutikkerne i Valby, hvor cd'er med navne som Erykah Badu, Missy Elliot, Aaliyah fandt vej til stereoanlægget. Det var mikset af feminint forstærket, soul, R&B og hiphop, der lagde en evig grundtone for både hendes vokal og sangskrivning. **​​Fakta om koncerten:**​Freja Kirk (DK)
Søndag d. 11. april kl. 20.00
Store VEGA, Enghavevej 40, 1674 København V
Billetpris: 220 kr. + gebyr
Billetsalget starter i dag via vega.dk og Ticketmaster